CELEX: 32018R1567
Language: bg
Date: 2018-10-18 00:00:00
Title: Регламент за изпълнение (ЕС) 2018/1567 на Комисията от 18 октомври 2018 година за поправка на Регламент за изпълнение (ЕС) 2018/249 за разрешаване на употребата на таурин, бета-аланин, L-аланин, L-аргинин, L-аспартова киселина, L-хистидин, D,L-изолевцин, L-левцин, L-фенилаланин, L-пролин, D,L-серин, L-тирозин, L-метионин, L-валин, L-цистеин, глицин, мононатриев глутамат и L-глутамова киселина като фуражни добавки за всички видове животни и L-цистеинхидрохлорид монохидрат за всички видове животни с изключение на котки и кучета (Текст от значение за ЕИП.)

19.10.2018   
               
               
                  BG
               
               
                  Официален вестник на Европейския съюз
               
               
                  L 262/31
               
            
         РЕГЛАМЕНТ ЗА ИЗПЪЛНЕНИЕ (ЕС) 2018/1567 НА КОМИСИЯТА
         от 18 октомври 2018 година
         за поправка на Регламент за изпълнение (ЕС) 2018/249 за разрешаване на употребата на таурин, бета-аланин, L-аланин, L-аргинин, L-аспартова киселина, L-хистидин, D,L-изолевцин, L-левцин, L-фенилаланин, L-пролин, D,L-серин, L-тирозин, L-метионин, L-валин, L-цистеин, глицин, мононатриев глутамат и L-глутамова киселина като фуражни добавки за всички видове животни и L-цистеинхидрохлорид монохидрат за всички видове животни с изключение на котки и кучета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
         като има предвид, че:
         
                     (1)
                  
                  
                     С Регламент за изпълнение (ЕС) 2018/249 на Комисията (2) се разрешава употребата на някои фуражни добавки като ароматизанти, в т. ч. глицин, L-цистеин и L-цистеинхидрохлорид монохидрат.
                  
               
                     (2)
                  
                  
                     В приложението към Регламент за изпълнение (ЕС) 2018/249 е допусната грешка във вписването за глицин, където в колоната „Други разпоредби“ се посочва, че върху етикета на добавката трябва да се посочва, че препоръчителното максимално съдържание на активното вещество на пълноценен фураж със съдържание на влага 12 % за други категории и видове е 25 g/kg. В съответствие със становището на Европейския орган за безопасност на храните (3), издадено във връзка с разрешаването на посочената фуражна добавка, правилното количество е 25 mg/kg.
                  
               
                     (3)
                  
                  
                     Допуснати са грешки в приложението към Регламент за изпълнение (ЕС) 2018/249 във вписванията за L-цистеин и L-цистеинхидрохлорид монохидрат във връзка с производствения процес на активното вещество. По-специално в колона „Състав, химична формула, описание, метод за анализ“ е посочено, че активното вещество се получава чрез химичен синтез или протеинова хидролиза. В тази част обаче е пропуснато да се посочи, че протеиновата хидролиза се извършва с животински или растителни протеини, така че използването на човешка коса, която би могла да се използва като източник за хидролиза за производството на тази конкретна добавка, не е разрешено.
                  
               
                     (4)
                  
                  
                     Съдържащите грешки разпоредби доведоха до объркване за операторите във фуражния сектор по отношение на действителните разпоредби за пускането на пазара на съответните добавки. Тази ситуация породи правна несигурност по отношение на приложимата нормативна уредба. Така тези грешки доведоха до някои пазарни смущения, свързани с поставеното под въпрос разрешение за пускане на пазара и употреба на глицин, L-цистеин и L-цистеинхидрохлорид монохидрат. Поради това поправките в Регламент за изпълнение (ЕС) 2018/249 следва да се прилагат с обратно действие, считано от деня на влизане в сила на въпросния регламент за изпълнение, с цел да се възстанови правната сигурност по отношение на нормативно определения статут на добавките, по отношение на които са били допуснати грешки, да се избегнат евентуални вредни последици за засегнатите оператори и по този начин да се постигне стабилност на пазара.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложението към Регламент за изпълнение (ЕС) 2018/249 се поправя в съответствие с приложението към настоящия регламент.
         
         
            Член 2
            Влизане в сила
            Настоящият регламент влиза в сила в деня на публикуването му в Официален вестник на Европейския съюз.
            Той се прилага от 15 март 2018 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 октомври 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 268, 18.10.2003 г., стр. 29.
         
            (2)  Регламент за изпълнение (ЕС) 2018/249 на Комисията от 15 февруари 2018 г. за разрешаване на употребата на таурин, бета-аланин, L-аланин, L-аргинин, L-аспартова киселина, L-хистидин, D,L-изолевцин, L-левцин, L-фенилаланин, L-пролин, D,L-серин, L-тирозин, L-метионин, L-валин, L-цистеин, глицин, мононатриев глутамат и L-глутамова киселина като фуражни добавки за всички видове животни и L-цистеинхидрохлорид монохидрат за всички видове животни с изключение на котки и кучета, ОВ L 53, 23.2.2018 г., стр. 134.
         
            (3)  EFSA Journal (Бюлетин на ЕОБХ), 2014; 12(5):3670.
      
      
         
            ПРИЛОЖЕНИЕ
            Приложението към Регламент за изпълнение (ЕС) 2018/249 се поправя, както следва:
            
                        1)
                     
                     
                        Във вписването относно вещество 2b17034 глицин колоната „Други разпоредби“ се поправя, както следва:
                        
                                    a)
                                 
                                 
                                    точка 3 се заменя със следното:
                                    
                                                „3.
                                             
                                             
                                                Върху етикета на добавката се посочва следното: „Препоръчително максимално съдържание на активното вещество на пълноценен фураж със съдържание на влага 12 %:
                                                
                                                            —
                                                         
                                                         
                                                            20 g/kg за котки и кучета,
                                                         
                                                      
                                                            —
                                                         
                                                         
                                                            25 mg/kg за другите видове и категории.“;
                                                         
                                                      
                                          
                              
                                    б)
                                 
                                 
                                    точка 5 се заменя със следното:
                                    
                                                „5.
                                             
                                             
                                                Функционалната група, идентификационният номер, наименованието и добавеното количество на активното вещество се посочват при етикетиране на фуражните суровини и комбинираните фуражи, когато в пълноценния фураж със съдържание на влага 12 % е превишено следното препоръчително максимално съдържание на активното вещество:
                                                
                                                            —
                                                         
                                                         
                                                            20 g/kg за котки и кучета,
                                                         
                                                      
                                                            —
                                                         
                                                         
                                                            25 mg/kg за другите видове и категории.“
                                                         
                                                      
                                          
                              
                  
                        2)
                     
                     
                        Във вписването относно вещество 2b17033 L-цистеин в колоната „Състав, химична формула, описание, метод за анализ“ текстът „Получено чрез химичен синтез или протеинова хидролиза“ се заменя с текста „Получено чрез химичен синтез или хидролиза на животински или растителни протеини“.
                     
                  
                        3)
                     
                     
                        Във вписването относно вещество 2b920 L-цистеинхидрохлорид монохидрат в колоната „Състав, химична формула, описание, метод за анализ“ текстът „Получено чрез химичен синтез или протеинова хидролиза“ се заменя с текста „Получено чрез химичен синтез или хидролиза на животински или растителни протеини“.